Det andinske fellesskap
Store norske leksikon,Samfunn,Politikk og offentlig forvaltning,Internasjonal politikk,Handelssamarbeid
Det andinske fellesskap er en regional frihandelsorganisasjon i det nordvestlige Sør-Amerika, med Bolivia, Colombia, Ecuador og Peru som medlemmer.
Fellesskapet ble dannet som Andes-pakten (Pacto Andina) gjennom Cartagena-overenskomsten inngått i 1969 mellom Bolivia, Chile, Colombia, Ecuador og Peru. I 1973 kom Venezuela også med, mens Chile forlot pakten 1976. Peru kom tilbake som fullverdig medlem i 1996 etter fire års suspensjon. Venezuela forlot fellesskapet i 2006. Mercosur-landene Argentina, Brasil, Chile, Paraguay og Uruguay er assosierte medlemmer.Andes-fellesskapet var det første frihandelsområdet i Latin-Amerika, og i verden for øvrig, som kun bestod av utviklingsland. Formålet var å sette fortgang i den økonomiske integrasjon og utvikling på regionalt plan innen rammen av LAFTA, det nåværende ALADI, noe som ikke har lyktes i særlig grad. Organisasjonen inkluderer blant annet Det andinske parlamentet (Andes-parlamentet) i Bogotá og Den andinske domstolen (Andes-domstolen) i Quito. Borgere av de fire landene trenger ikke visum for å besøke et annet medlemsland. Les mer i Store norske leksikon frihandel Mercosur Sør-Amerika Andesfjellene